ทิสโก้ชูจีนเด่นออกทริกเกอร์เป้า10%
บลจ.ทิสโก้ ชี้แนวโน้มเศรษฐกิจโลกโตน้อยลงได้จีนหนุน จังหวะออกไชน่า ทริกเกอร์ 3 ตั้งเป้ากำไร 10%
25 ม.ค. 2555

บลจ.ทิสโก้ ชี้แนวโน้มเศรษฐกิจโลกโตน้อยลงได้จีนหนุน จังหวะออกไชน่า ทริกเกอร์ 3 ตั้งเป้ากำไร 10%
นายกำพล อดิเรกสมบัติ เศรษฐกรอาวุโส ศูนย์วิเคราะห์เศรษฐกิจและกลยุทธ์ บริษัทหลักทรัพย์ ทิสโก้ กล่าวว่า บลจ. ทิสโก้ ชี้แนวโน้มเศรษฐกิจโลกยังคงเติบโตแม้ว่าจะเติบโตในอัตราที่ลดลงเมื่อเทียบกับปีที่ผ่านมา แต่ยังคงต้องจับตาการแก้ไขปัญหาหนี้ของยุโรป ขณะที่เศรษฐกิจสหรัฐฯเห็นสัญญาณฟื้นตัวดีขึ้น ส่วนเอเชียแม้เศรษฐกิจจะชะลอตัวเล็กน้อย แต่ยังอยู่ในระดับที่แข็งแกร่งโดยจีนยังคงเป็นแรงขับเคลื่อนหลัก และคาดว่าธนาคารกลางจีนจะดำเนินนโยบายการเงินแบบผ่อนคลายต่อเนื่อง เพื่อกระตุ้นเศรษฐกิจ
ล่าสุดบริษัทหลักทรัพย์จัดการกองทุน (บลจ.) ทิสโก้ เสนอขาย "กองทุนเปิด ทิสโก้ ไชน่า ทริกเกอร์ 10% # 3 อายุโครงการประมาณ 1 ปีมูลค่าโครงการ 1,000 ล้านบาท  โดยกองทุนอาจเลิกโครงการก่อนกำหนดหากสร้างผลตอบแทนได้ 10% สำหรับนโยบายกองทุนจะเน้นลงทุนในหน่วยลงทุนของกองทุน Lyxor ETF ChinaEnterprise (HSCEI) (กองทุนหลัก) ที่จดทะเบียนซื้อขายในตลาดหลักทรัพย์สิงคโปร์ซึ่งมีนโยบายการลงทุนในตราสารแห่งทุนเพื่อให้ได้รับผลตอบแทนใกล้เคียงกับผลตอบแทนของดัชนีHang Seng China Enterprise (HSCEI)